بعد إدراج كسكسو والمهارات المرتبطة بإنتاجو وتحضيرو فلائحة التراث الثقافي غير المادي فاليونسكو، عبر الشيف موحا فضال على السعادة ديالو بهذ التتويج، ولو أن هذ الطبق اعتبرات اليونيسكو بقرارها أنه كيشتارك فيه المغرب والجزائر وتونس وموريتانيا، وهكذا تعطات ليه هوية مغاربية. بالنسبة لموحا، هذا ماشي مشكل، وقال فتصريحو ل”كود” أن لوريجين دكسكسو أصلا من شمال إفريقيا، وأنه بالعكس، بهذ القرار الدول المغاربية غيديرو يد فيد، وغدي توقف المضاربة اللي نايضة بين البلدان المغاربية على الكسكس، ومايبقاش كل واحد فيهم يقول “ديالي ديالي”، على حساب كلامو. وقال انه دابا كلشي غيكون فرحان وعلى خاطرو، “خاصنا كاملين نكونو فخورين بهذ القرار اللي ماغتبقاش معاه “أزمة الهوية”، بصراحة أنا ضد كل واحد ينسب الكسكس ليه بوحدو، لكن فالمقابل بغيت الكسكس المغربي هو اللي يتعرف كثر لانه هو المخير، والطبخ المغربي ولاكَاسترونومي المغربية يتضرب بيه المثل عالميا، وتعترف بيها اليونسكو، عوض غير كسكسو بوحدو”، كيف قال موحا. وتابع، “لكن فالأصل راه كل بلاد والكسكس ديالها وباش كيتميز، تونس كيدار بالحوت، والجزائر بالدجاج والمركَاز، والمغرب فالأصل بلحم الحمل “لانيو” أو اللحم بصفة عامة، وموريتانيا بالكرشة، وبواحد الربيع اسمه “اللالو” ديال “السافانا””. وأكد موحا أن أصل الكسكس من هذ البلدان بربعة، اللي هي اللي تقدمات بطلبات لليونيسكو باش حصلات على هذ القرار، ونفا نفيا قاطعا يكون فدول خرى، وإلا كيقول أنهم غيكونو نقلو من عندنا وتطفلو علينا. 
الشيف موحا فرحان بإدراج كسكسو المغاربي فتراث اليونسكو.. وصرح لـ”كود”: هاد القرار غيخلي البلدان المغاربية تدير يد فيد.. وأنا ضد نعتبروه ديال المغرب بوحدو في حين أصلو مغاربي.. وخاصنا نخدمو باش اليونسكو تدرج الطبخ المغربي كامل ويوصل للعالمية